Morten Klessen (S), 2025-04-24:
Tak for det, formand.
Jeg er afløser på B 160 for Socialdemokratiets ressortordfører, hr. Thomas Monberg.
Tak for det, og tak til Danmarksdemokraterne for forslaget og muligheden for at diskutere bunkerne langs Vestkysten.
Kort sagt indebærer forslaget, at vi skal undersøge muligheden for at fjerne bunkerne, som blev bygget under anden verdenskrig.
Efter anden verdenskrig var det ikke velanset med bunkerne langs Vestkysten, og ønsket var i årene efter 1945 at få fjernet levn fra en mørk tid i dansk historie.
Men da nedrivningen, som vi også kan høre i dag, var besværlig og dyr, valgte man i stedet at forsegle de mange betonbyggerier og dække dem til med sand og jord, så de kom lidt ud af øje og ud af sind og ligesom var noget, der ikke vedkom os længere.
Når der var mange stærke argumenter for nedrivning, skyldtes det, at bunkerne blev betragtet som skampletter på tiden under krigen.
Men vi ser anderledes på disse strukturer i dag.
De er blevet genopdaget som nogle vigtige historiske monumenter.
Af dem kan vi lære af fortiden, og de kan minde os om de udfordringer, som vores forfædre stod over for.
At bevare bunkerne er nu på en måde at ære vores historie og sikre, at kommende generationer også kan lære af den og måske særlig i denne tid med opbrud i verden.
Bunkerne er blevet en vigtig kulturarv, som vi skal værne om.
Men den jyske vestkyst er et dynamisk område med vind, bølger, strøm og store mængder sand.
Dette påvirker selvfølgelig nedbrydningen, og selv om kysttilbagerykningen generelt er minimal, kan bunkerne flytte sig langsomt fra klitten og ud i havet.
Nogle gange er bunkerne meget synlige, andre gange er de dækket af sand, men det er tydeligt, at tidens tand gør noget ved de ellers solidt byggede bunkere.
Jeg var for under et års tid siden på det, vi kaldte en bunkertur i Hanstholm, med unge mennesker, jeg arbejdede med i mit daværende job, og jeg kunne jo se, at de unge mennesker virkelig nød turen.
De nød at komme ud og udforske bunkerne, og jeg benyttede selvfølgelig lejligheden og anledningen til at fortælle lidt historie om dem.
Jeg har selv sommerhus i Løkken, og som hr. Søren Espersen netop siger, er det sådan, at hvis man går rundt nord for Løkken ligger bunkerne, lidt som man kunne sige strandhusene gør efter et stormvejr.
De ligger kastet lidt rundt.
Jeg tror, det er til gene for få og til fascination for de fleste, og kigger man på reklamerne for feriedestinationerne på Vestkysten, viser de tit stolt bunkerne frem.
Men selvfølgelig er bunkerne gamle og slidte, og de kan være til fare for nogle, og derfor er der kloge hoveder, der kigger på det.
I 2013 tog Transportministeriet i samarbejde med de fire kommuner initiativ til at fjerne en række farlige bunkere langs Vestkysten.
Der blev dengang afsat 12 mio. kr. til opgaven, og der blev fjernet ca. 120 bunkere.
Meldingen fra ministeriet og Kystdirektoratet er, at de ikke har modtaget henvendelser om, at tilstanden på bunkerne på Vestkysten i dag generelt skulle være til fare eller ulempe for badende, sejlende eller surfere, eller at det generelt opleves som skæmmende for naturoplevelsen.
Hvis vi holder dette op imod en estimeret pris, og hvis vi indregner prisudviklingen fra 2013 og fjernelsen af ca. 80-100 bunkere, så kan vi risikere at komme op på en pris på 25-30 mio. kr.
Så er det svært for mig at se en proportionalitet, der gør, at tiden er moden til sådanne investeringer.
Af de grunde støtter Socialdemokratiet ikke forslaget.